《念奴娇 赠绿春夫人》
清代·归懋仪

空山流水，悄无言、领略美人幽意。一片聪明冰雪净，吹到芳香满纸。

倩月摹神，裁云作稿，唤得灵韵起。风生袖里，感君珍重缄寄。

遥想雅抱孤负，清芬难闷，终作骚人佩。眉月初三新有样，笔蘸春山浓翠。

兰韵偏清，蕙心是素，永结双头蕊。怜卿南郡，玉台佳话同纪。

作者简介：清江苏常熟人，一说上海人，字佩珊。巡道归朝煦女，监生李学璜妻。诗画俱佳，与席佩兰为闺中畏友，互相唱和，名播艺林。晚年卜居沪上。有《绣馀吟》、《听雪词》。